ஜாயிண்ட் கமிஷனர் ராகேஷ் மரியாவின் பார்வையில் சம்பவங்கள் சொல்லப்படுகிறது. கராச்சியின் வழியாய் கடல் மார்கத்தில் வந்து நடுக்கடலில் குபேர் கப்பலை கடத்தி அதில் இருப்பவர்களை கொன்று விட்டு, அந்த கப்பலில் மும்பையில் உள்நுழைந்த பத்து தீவிரவாதிகள், தாஜ் ஓட்டல், லியோபோல்ட் க்ஃபே, சத்திரபதி சிவாஜி ரயில் நிலையம், காமா ஆஸ்பிட்டல் ஆகிய இடங்களில் குழுக்குழுவாய் பிரிந்து கண்ணில் கண்டவர்களையெல்லாம் குருவி சுடுகிறார்ப் போல சுட்டு, சுமார் 160 பேருக்கும் மேல் பலி வாங்கிய சம்பங்கள் எல்லாம் ஏற்கனவே செய்திகளில் பேப்பர்களில் படித்திருந்தாலும், நிஜமாய் நம் கண் முன் நிகழ்த்தி காட்டியிருக்கும் விதத்தை பார்த்தால் நம் ரத்தம் உறைகிறது. தாஜ் அட்டாக்கை அதிரடிப்படையினர் எதிர்தாக்குதல் நடத்தியதை தூரத்திலிருந்து டிவியில் பார்க்கும் போதே குலை நடுங்கியது.